## L’Hospital General d’Elx incorpora quatre incubadores d’última generació en Neonatologia

*** La Unitat atén mig miler de bebés anualment i és referència per al sud de la província d’Alacant
* Les noves incubadores oferixen un entorn òptim i adaptable a les necessitats dels bebés, especialment els prematurs o els que requerixen vigilància intensiva**

L’Hospital General Universitari d’Elx ha incorporat quatre incubadores i un transportador d’última generació en el seu Servici de Neonatologia, una dotació que ha suposat una inversió aproximada de 118.000 euros.

Les noves incubadores destaquen per la seua versatilitat, ja que són incubadora i calfador radiant tot en un, pel seu enfocament en l’estabilitat tèrmica del bebé, el fàcil accés per al personal i la família, i la integració de tecnologia avançada per al monitoratge i la cura integral del nounat. Estos dispositius es destinaran tant als xiquets que ingressen en el Servici de Neonatologia com en la Unitat de Vigilància Intensiva Neonatal (UCIN).

Esta Àrea de Neonatologia (Unitat Neonatal i UCIN), adscrita al Servici de Pediatria, proporciona atenció directa al Departament de Salut d’Elx-Hospital General, que registra 1.200 naixements a l’any, i és l’UCIN de referència per als departaments de salut Torrevieja, Orihuela, Elx-Crevillent i l’hospital privat IMED-Torrellano, que, en conjunt, atenen més de 5.000 parts a l’any. En 2024 van ingressar 285 nounats en la unitat neonatal il·licitana, a més de 154 en l’UCI Neonatal.

**Última tecnologia**

A les quatre incubadores se suma un transportador (*shuttle*), que permet adaptar un respirador i el monitoratge complet dels pacients i les convertix en incubadores de transport intrahospitalari, la qual cosa afavorix la transició dels nounats de paritoris/quiròfan a la unitat o UCIN sense haver de canviar d’incubadora. Esta incubadora amb transportador complementa una altra incubadora de transport intrahospitalari de què disposa en l’actualitat la Unitat.

A les quatre incubadores noves se’n sumaran 4 més en 2026, ja que l’objectiu és renovar tots els llocs de l’UCIN, que compta actualment amb 9 llocs, un d’ells un bressol calent per a mantindre els nounats, especialment els prematurs o amb problemes de salut, a una temperatura corporal adequada.

La principal millora de les noves incubadores és que són híbrides, és a dir, combinen les funcions d’una incubadora tradicional i un calfador radiant en un sol equip, i funcionen, per tant, com a incubadora tancada, mantenint un ambient càlid i humit, i com a calfador radiant amb només polsar un botó. Això elimina la necessitat de traslladar el bebé i es reduïx l’estrés i la pèrdua de calor.

A més, compten amb un sistema de cortina d’aire, i, quan s’obrin els panells d’accés, un flux d’aire protegix el bebé de la pèrdua de calor, mantenint la seua estabilitat tèrmica. També disposen de control de temperatura i humitat i proporcionen calor radiant constant i uniforme en qualsevol posició del matalàs.

**Accés i comoditat per a pacient i cuidador**

Els nous equips disposen d’un matalàs giratori 360° que permet girar el bebé sense moure’l, facilitant procediments clínics, exàmens i la col·locació adequada per a diferents intervencions. També es pot fer lliscar per a fomentar el contacte pell amb pell amb els pares.

Les portes d’accés són àmplies i es poden abaixar o llevar, la qual cosa facilita l’accés al bebé des de qualsevol costat i tenen un disseny centrat en la família: busquen reduir l’estrés en el bebé i els seus pares, amb la qual cosa es promou el vincle afectiu i es facilita la participació de la família en la cura.

El matalàs de les incubadores difon la pressió i està dissenyat per a preservar la integritat de la pell del bebé, millorant la seua comoditat. Per la seua banda, la base elevable permet ajustar l’altura de la incubadora perquè siga còmoda per als cuidadors i els pares.

Tecnològicament, disposen de pantalla tàctil a color per a monitorar i controlar els paràmetres del bebé i de l’equip, i tenen bàscula integrada per a pesar al nounat sense traure’l de la incubadora.

Una altra de les millores és que disposen de placa per a rajos X integrada, que facilita la presa de radiografies sense necessitat de moure el bebé gràcies a la seua superfície transparent i radiotransparent.

També disposen de ports d’accés per a tubs i cables que possibiliten la connexió d’equips addicionals i sistemes d’alarmes amb nivells de so ajustables i llums d’alarma visibles per al personal clínic, però fora del camp visual del bebé. A més, inclouen capacitat de comunicació amb la història clínica electrònica del pacient i altres sistemes d’informació hospitalària. En definitiva, estan dissenyades per a minimitzar el soroll i disposen de filtració d’aire.

El cap del Servici de Pediatria de l’Hospital General d’Elx, el doctor José Pastor, ha assegurat que l’adquisició de les 8 incubadores, quatre de les quals s’han rebut enguany, “permetrà la renovació del servici i continuar mantenint nivells d’excel·lència en l’assistència i la seguretat dels pacients atesos, que es caracteritzen per la seua extrema fragilitat”.

“La incorporació de les noves incubadores forma part de l’estratègia de renovació i millora de les instal·lacions i material sanitari de la Unitat Neonatal i UCIN que s’ha mamprés. Entre altres millores s’han incorporat dos respiradors nous d’última generació per a ventilació invasiva i no invasiva, equips nous d’alt flux i s’està gestionant la renovació del monitoratge centralitzat dels 9 llocs d’UCIN”, ha conclòs l’especialista.

Fecha: 20/08/2025